Trenčiansky kraj

Trenčiansky kraj je kraj na severozápade Slovenska.

Trenčiansky kraj vznikol na základe zákona č. 221/1996 Z. z. o územnom a správnom usporiadaní Slovenskej republiky, ktorý vstúpil do platnosti dňa 24. 7. 1996.

Charakteristika 
Trenčiansky kraj patrí medzi menšie kraje Slovenska a jeho rozloha dosahuje len dve tretiny hodnoty pre priemerne veľký kraj. Nachádza sa v západnej časti Slovenska, obklopený 4 krajmi. Na severovýchode susedí so Žilinským krajom, na juhovýchode s Banskobystrickým, na juhu s Nitrianskym, na juhozápade s Trnavským a na severozápade so Zlínskym krajom, ktorý je v Česku.

Kultúrnym centrom regiónu je Trenčín, mesto výstavníctva a medzinárodných veľtrhov v oblasti módy. Dominantou krajského mesta je Trenčiansky hrad. Turistov priťahujú mnohé kultúrno-historické lokality, akými sú Uhrovec Beckov, Čachtice, Tematín a zámok Bojnice. Obľúbenými cieľmi návštevníkov sú i kúpele v Trenčianskych Tepliciach, Nimnici a Bojniciach, rodný dom Ľudovíta Štúra v Uhrovci, mohyla M. R. Štefánika na vrchu Bradlo a Národná zoologická záhrada v Bojniciach. Z prírodných krás lákajú najmä Súľovské skaly a Manínska tiesňava.

Pamiatky 
V mnohých kultúrnych pamiatkach sa zachovali unikátne diela, maliarov, umeleckých remeselníkov. Z nich treba uviesť najmä renesančný epitaf Rafaela Podmanického z r. 1558 v kostole Navštívenia Panny Márie v Považskej Bystrici, barokový zvon z r. 1660 v Prejte, organ z r. 1777 vo farskom kostole v Pruskom,
oltárny obraz Cyrila a Metoda v kostole v Mojtíne z r. 1858. A Trenčiansky hrad v Trenčíne.

Obyvateľstvo 
Podľa počtu obyvateľov patrí Trenčiansky kraj medzi menšie kraje Slovenska. Stav obyvateľstva ku koncu roka 2015 dosiahol 589 935 osôb. Osídlenie však nie je rovnomerné. Husto zaľudnené sú rovinatejšie územia na severozápade a juhovýchode (Považské podolie, Hornonitrianska kotlina, Nitrianska niva a Bánovská pahorkatina), podstatne redšie osídlené sú pohoria nachádzajúce sa prevažne po obvode kraja (Biele Karpaty, Javorníky, Strážovské vrchy, Vtáčnik a Považský Inovec). 

Najviac obyvateľov žije v Trenčíne (55 698), ktoré však v porovnaní s inými krajskými mestami nie je viditeľne dominantné. Ďalšími veľkými mestami sú Prievidza s počtom 47 143 obyvateľov a Považská Bystrica so 40 373 obyvateľmi.

 náboženstvo: rímskokatolícke, v okolí Myjavy evanjelické
 národnosť: prevláda slovenská

Obce a mestá 
 Počet okresov: 9
 Počet miest: 18
 Počet obcí: 275 (bez miest 257)
 Rozloha v km²: 4 501,9
 Počet obyvateľov: 589 935
 Hustota obyvateľstva na km2: 131
 Krajské mesto: Trenčín
 VÚC: Trenčiansky samosprávny kraj

Najväčšie mestá 
 Trenčín – 55 698, 8. najväčšie mesto SR
 Prievidza – 47 143
 Považská Bystrica – 40 373

Okresy 
 Bánovce nad Bebravou (okres)
 Ilava (okres)
 Myjava (okres)
 Nové Mesto nad Váhom (okres)
 Partizánske (okres)
 Považská Bystrica (okres)
 Prievidza (okres)
 Púchov (okres)
 Trenčín (okres)

Pozri aj 
 Trenčiansky samosprávny kraj
 Zoznam kultúrnych pamiatok v Trenčianskom kraji

Iné projekty

Externé odkazy 
 Charakteristika kraja

 
Kraje na Slovensku